વઢવાણ નગરપાલિકાની ચૂંટણીમાં ખરાખરીના જંગ બાદ 23 સદસ્યો કોંગ્રેસના, 12 સદસ્યો ભાજપના તેમજ 1 સદસ્ય અપક્ષ તરીકે વિજેતા બન્યા હતા. પરિણામે ભાજપના ગઢમાં ગાબડુ પાડીને 23 સદસ્યો સાથે નગરપાલિકાનું શુકાન કોંગ્રેસે સંભાળ્યુ હતુ. જેમાં પાલિકાના પ્રમુખ તરીકે વિક્રમભાઇ દવે તેમજ ઉપપ્રમુખ તરીકે કનેશભાઈ સોલંકીની નિમણૂંક કરવામાં આવી હતી. પરિણામે શાસનના અઢી વર્ષ બાદ નગરપાલિકાના પ્રમુખની અઢીવર્ષની મુદત પુરી થતા તા. 11 જૂનના રોજ નવા પ્રમુખની ચૂંટણી યોજાઈ હતી. જેમાં સોમવારે સવારથી જ ભારે રાજકીય હાઈ વોલ્ટેજ ડ્રામા જોવા મળ્યો હતો. વઢવાણ નગરપાલિકાના હોલમાં નાયબ કલેક્ટર નરેન્દ્રસિંહ રાજપૂતની ઉપસ્થિતિમાં પ્રમુખ અને ઉપપ્રમુખના ફોર્મ ભરાયા હતા. જેમાં કોંગ્રેસના ૧૦ સદસ્યોએ પક્ષના આદેશ અને વ્હીપની ઐસી કી તૈસી કરી બળવો કર્યો હતો. આથી ભાજપના ખમ્માબા હરપાલસિંહ લીંબડ પ્રમુખ પદે અને ઉપપ્રમુખ પદે ભોજરાજસિંહ જાડેજાનો વિજય થયો હતો. ત્યારે કોંગ્રેસના સભ્યો સામે પ્રદેશ મોવડી મંડળે કડક કાર્યવાહી હાથ ઘરી છે. જેમાં બળવો કરનાર દસ સદસ્યોને ૫ક્ષમાંથી સસ્પેન્ડ કરવાનો નિર્ણય લેવાયો છે. ત્યારે આ અંગે જિલ્લા કોંગ્રેસ પ્રમુખ મનુભાઇ પટેલે જણાવ્યું કે, કોંગ્રેસના સભ્યો ખરીદવા ભાજપે રૂ60 લાખથી વધુ ખર્ચ્યા છે ભાજપે ભ્રષ્ટાચાર કરીને મેળવેલા પૈસા કોંગ્રેસના સભ્યોને ખરીદવા ખર્ચ્યા છે. 60 લાખથી વધુની રકમમાં સભ્યોના સોદા કર્યા છે. કોંગ્રેસ સાથે વિશ્વાસઘાત કરનાર સભ્યો સામે ૫ગલા લેવાયા છે.